માંડુમાં બીજું જે સંકુલ જોવા જેવું છે એ છે જહાજ મહેલ કોમ્પ્લેક્સ. આ કોમ્પ્લેક્સની ડિઝાઇન જોઇને આજના ભલભલા આર્કિટેક્ટને ખરેખર ઇન્ફિરિયોરિટી કોમ્પ્લેક્સ આવી જાય એ નક્કી. રાણીઓને નૌકા વિહારમાં મહાલવું હતું. આટલી ઊંચી ટેકરીએ દરિયો કે નદી બેમાંથી કશું લાવવાનું શક્ય ન હતું. એટલે રાજાએ ચાર વિશાળ તળાવ તૈયાર કરાવ્યાં. આ તળાવની વચ્ચોવચ્ચ વિશાળ નૌકા આકારનો મહેલ બનાવ્યો. આ મહેલ એ જ જહાજ મહેલ. ચારે બાજુ પાણી ભરાયેલું હોય ત્યારે તેના ઝરૂખા પર ઉભા રહેવાથી ખરેખર એવી ફીલ આવે કે સાચે કોઇ નૌકામાં સહેલ કરી રહ્યા છીએ.